Πράσινη σαλάτα με κοτόπουλο και λαδολέμονο με σταφύλια
Φτιάχνουμε ένα μυρωδάτο λαδολέμονο με σταφύλια, ιδανικό για πράσινες σαλάτες όπως αυτή με μαρούλι, ρόκα, σικορέ, μυρωδικά και μαριναρισμένο ψητό κοτόπουλο. Μοναδική!
1/2 φλιτζάνι ελαιόλαδο    , 2½ φλιτζ. τσαγιού ρώγες σταφυλιού χωρίς κουκούτσια, 3 κουταλιές χυμός λεμονιού, 3 κουταλιές χυμός πορτοκαλιού,  1/2 κουτ. γλυκού σκόνη τζίντζερ, 5 κόκκοι πράσινου ή μαύρου πιπεριού, κοπανισμένοι, 2 φιλέτα από στήθος κοτόπουλου, κομμένα σε λωρίδες των 2 εκ.   , 1 μικρό μαρούλι , 1 σικορέ (αντίβ), 1 ματσάκι ρόκα (τα φύλλα),  1/2 ξερό κρεμμύδι, 1 μικρή μαραθόριζα,  1/2 ματσάκι δυόσμος (τα φύλλα), αλάτι, πιπέρι, 3 κουτ. σούπας ελαιόλαδο , 1/2 φλιτζ. τσαγιού χυμός πορτοκαλιού , αλάτι, πιπέρι
Για να ετοιμάσουμε την πράσινη σαλάτα με κοτόπουλο και λαδολέμονο με σταφύλια, ξεκινάμε από την μαρινάδα: Βάζουμε τις λωρίδες κοτόπουλου σε ένα ταψάκι, τις αλατοπιπερώνουμε και ραντίζουμε με το λάδι και το χυμό πορτοκαλιού. Ανακατεύουμε καλά, τις τακτοποιούμε στο ταψάκι σε μονή στρώση, σκεπάζουμε με διάφανη μεμβράνη και τις μαρινάρουμε για 30 λεπτά στο ψυγείο.Σε ένα μεγάλο τηγάνι ζεσταίνουμε 1 κουταλιά από το λάδι σε δυνατή φωτιά και προσθέτουμε το σταφύλι. Σοτάρουμε για 10 δευτερόλεπτα, ανακινώντας το τηγάνι, και αποσύρουμε αμέσως. Μεταφέρουμε τις ρώγες σε ένα μπολ και τις αφήνουμε να κρυώσουν. Δουλεύουμε στο μούλτι όλα τα υπόλοιπα υλικά του λαδολέμονου και ρίχνουμε το μείγμα στο μπολ με τις ρώγες. Ανακατεύουμε και αφήνουμε στην άκρη. Προθερμαίνουμε το φούρνο στους 180° C. Βγάζουμε το ταψάκι με το κοτόπουλο από το ψυγείο, αφαιρούμε τη μεμβράνη και ψήνουμε όπως είναι στο ταψάκι, με τη μαρινάδα του, για 15 λεπτά, μέχρι να γίνει.Χοντροκόβουμε με το χέρι το μαρούλι, το σικορέ και τη ρόκα και τα ρίχνουμε σε μια σαλατιέρα. Προσθέτουμε το κρεμμύδι και τη μαραθόριζα κομμένα σε φέτες, το δυόσμο, περιχύνουμε με το μισό λαδολέμονο (μαζί με μερικές ρώγες) και ανακατεύουμε. Βάζουμε τις λωρίδες κοτόπουλου, περιχύνουμε με το υπόλοιπο λαδολέμονο και σερβίρουμε.
Κοτόπουλο,Λαχανικά,Μαρούλι,Πουλερικά,Σταφύλι,Φινόκιο,Χόρτα , Μυρωδικά